KIRJALLINEN KYSYMYS P-0242/00

esittäjä(t): Michiel van Hulten (PSE) komissiolle

(31. tammikuuta 2000)

Aihe: Uuden pääjohtajan nimittäminen komission maataloudesta vastaavalle pääosastolle

European Voicen 13. 19. tammikuuta 2000 julkaistussa numerossa oli artikkeli otsikolla Cynics flag up doubts over farm job (kyynikot nostavat esiin maatalousalalla työskentelyyn liittyviä epäilyjä). Lehti vihjaa, että poliittista painostusta on ehkä käytetty varmistamaan José Domingos Silvan nimittäminen komission maataloudesta vastaavan pääosaston pääjohtajaksi.

1. Voiko komissio vahvistaa, että Silva nimitettiin henkilökohtaisten ansioidensa perusteella ja että poliittista painostusta ei käytetty?

2. Oliko komission jäsenillä tai heidän alaisillaan virallisia tai epävirallisia suhteita, kirjallisessa tai muussa muodossa, joidenkin jäsenvaltioiden hallitusten kanssa päätettäessä maataloudesta vastaavan pääosaston pääjohtajan nimittämisestä? Jos oli, minkälaisia ja minkä sisältöisiä nämä kontaktit olivat? Milloin yhteydenottoja oli?

3. Voiko komissio vahvistaa European Voicessa esitetyn väitteen, että nimittämisensä jälkeen José Domingos Silva lähetti komission maataloudesta vastaavan pääosaston henkilökunnalle kirjeen, jossa hän kiitti komission varapuheenjohtajaa Loyola de Palaciota tämän antamasta tuesta hänen valintansa varmistamiseksi? Jos näin on, tuleeko komissio kertomaan kyseisen kirjeen sisällön parlamentille ja ilmoittamaan minkä luonteista tämä tukeminen oli?

4. Voiko komissio kertoa, ilmoitettiinko avoimesta virasta myös komission maataloudesta vastaavan pääosaston ulkopuolella? Voiko komissio kertoa, montako hakemusta se sai kyseiseen virkaan pääosaston sisältä ja ulkopuolisilta hakijoilta sekä montako hakijaa kutsuttiin haastatteluun?

5. Onko komissio toimikautensa alusta alkaen noudattanut täsmällisesti korkeiden virkamiesten nimittämiseen liittyvää säännöstöä?

Neil Kinnockin komission puolesta antama vastaus

(10. maaliskuuta 2000)

1. Maatalouden pääosaston pääjohtajan nimittämismenettelyssä noudatettiin henkilöstösääntöjä sekä palkkaluokkiin A1 ja A2 nimittämisestä 18 päivänä syyskuuta 1999 tehtyä komission päätöstä.

Komissio voi näin ollen vakuuttaa, että José Manuel Silva Rodríguezin nimittäminen maatalouden pääjohtajaksi perustui yksinomaan hakijan ansioihin, pätevyyteen, maatalousalan koulutukseen sekä tämän maatalouden pääosastossa vuodesta 1987 saamaan työkokemukseen, jotka vastasivat täydellisesti virkaan nimittämiselle asetettuja vaatimuksia.

2. Pääjohtajatason vapaat viran luonnollisestikin herättävät laajaa poliittista kiinnostusta, ja olisikin yllättävää, jollei asiasta olisi esitetty epävirallisia kantoja.

Lopullisen päätöksen tekee kuitenkin komissio, kun haastatteluvaihe on saatu päätökseen. Päätös tehdään objektiivisin perustein ja noudattaen nimittämistä koskevia komission sääntöjä, jotka edellyttävät hakemusten kaksinkertaista käsittelyä.

3. On totta, että José Manuel Silva Rodríguez lähetti kirjeen maatalouden pääosaston henkilöstölle. Kirjeessään hän ei kuitenkaan esitä mitään kiitoksia komission varapuheenjohtajalle Loyola de Palaciolle, vaan viittaa tältä ensimmäisestä tapaamisesta saakka saamaansa luottamukseen. Hän mainitsee kirjeessään myös kuusi muuta komissaaria, jotka hän oli tavannut yhteisön toimielimissä työskentelynsä aikana.

4. Maatalouden pääosaston pääjohtajan avoimesta virasta tiedotettiin komissiossa ja muissa yhteisön toimielimissä henkilöstösääntöjen 29 artiklan 1 kohdan a ja c alakohdan mukaisesti.

5. Komissio on aina noudattanut korkeiden virkamiesten nimittämistä koskevia sääntöjä sekä 18. syyskuuta 1999 tekemää päätöstään ja noudattaa niitä vastaisuudessakin.